Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 124/13/2202	Galanta, 8.8.2013
EEČ : 2-17-236-2013

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
1/ dňa 16. 02. 2013 v čase o 17.46 h v obci Neded na miestnej komunikácii viedol motocykel zn. Jawa, čiernej farby, bez EČ, kde bol hliadkou OO PZ Vlčany zastavený a kontrolovaný, následne bol vyzvaný, aby predložil ku kontrole všetky doklady na vedenie a premávku vozidla v cestnej premávke, pričom rozhodnutím ODI Šaľa pod číslom konania OPR-224/DI-SK-2010 zo dňa 05. 05. 2010, dňa 02. 06. 2010 má uložený zákaz činnosti viesť motorové vozidlá na dobu 60 mesiacov

a

2/ dňa 27. 04. 2013 v čase o 19.40 h v obci Vlčany na hlavnej ceste viedol motocykel zn. MZ, červenej farby, ev. č. SA-213AA, kde bol hliadkou OO PZ Vlčany zastavený a kontrolovaný, následne bol vyzvaný, aby predložil ku kontrole všetky doklady na vedenie a premávku vozidla v cestnej premávke, pričom rozhodnutí ODI Šaľa pod číslom konania OPR-224/DI-SK-2010 zo dňa 05. 05. 2010 právoplatným dňa 02. 06. 2010 má uložený zákaz činnosti viesť motorové vozidlá na dobu 60 mesiacov,

lebo obvinený nebol v čase činu pre nepríčetnosť trestne zodpovedný

Odôvodnenie:
	Poverený príslušník Okresného riaditeľstva PZ v Šali, Okresného dopravného inšpektorátu Šaľa uznesením č. ORP-9/DI-SA-2013 zo dňa 10.03.2013 začal v  zmysle § 199 ods. 1 Trestného poriadku trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin marenie výkonu úradného rozhodnutia podľa § 348 ods.1 písm. d) Trestného zákona na tom skutkovom a právnom základe, ako je to uvedené v bode 1./ výrokovej časti uznesenia.

	Uznesením sp. zn. ORP-20/DI-SA-2013 zo dňa 04.06.2013 poverený príslušník Okresného dopravného inšpektorátu v Šali začal trestné stíhanie a súčasne vzniesol obvinenie XXXXX za prečin marenie výkonu úradného rozhodnutia podľa § 348 ods. 1 písm. d) Trestného zákona na tom skutkovom a právnom základe, ako je to uvedené v bode 2./ výrokovej časti uznesenia.

	Obe veci boli spojené na spoločné konanie uznesením zo dňa 11.07.2013.

	Skutkový stav bol u oboch skutkov preukázaný najmä listinnými dôkazmi, a to Správnou o výsledku objasňovania priestupku na úseku cestnej dopravy, Rozhodnutím o priestupku sp. zn.ORP-224/DI-SK-2010 zo dňa 05.05.2010, právoplatný dňom 02.06.2010, evidenčnou kartou vodiča, ako aj samotným výsluchom XXXXX v procesnom postavení obvineného.

	V priebehu vyšetrovania boli do konania pribratí dvaja znalci z odboru zdravotníctvo, odvetvie psychiatria XXXXX a XXXXX, za účelom preskúmania duševného stavu obvineného.

	Na základe preštudovania zdravotnej dokumentácie, vyšetrovacieho spisu, ako i klinického vyšetrenia znalci sa zhodli na závere, že obvinený XXXXX v čase spáchania trestného činu trpel závažnou duševnou poruchou, a to schizoafektívnou psychotickou poruchou. Táto mala v čase spáchania trestného činu podstatný vplyv na jeho rozpoznávacie a ovládanie schopnosti v tom zmysle, že tieto boli u neho vymiznuté, neprítomné. 

Preto v čase spáchania skutku obvinený nevedel a nemohol ovládať svoje konanie, ani nevedel rozpoznať nebezpečenstvo svojho konania pre spoločnosť. Obvinený podľa znalcov v súčasnej dobe chápe zmysle trestného konania len obmedzene.

	Obvinený je telesne a psychicky závislý na viacerých psychoaktívnych látkach, predovšetkým na psychostimulanciách a opiátoch. Toto zneužívanie psychostimulačných látok však samo osebe nemalo podstatný a významný vplyv na ovládacie a rozpoznávacie schopnosti obvineného v čase spáchania činu. 

	Znalci v závere posudku uviedli, že obvinený sa aktuálne podrobuje ochrannej psychiatrickej liečbe, ktorú má nariadenú súdom, a to jej ambulantnej forme. Z uvedeného dôvodu nie je potrebné nariadiť mu ochrannú psychiatrickú liečbu.

	Podľa ustanovenia § 215 ods.1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Pretože vykonaným znaleckým dokazovaním bolo jednoznačne a bez akýchkoľvek pochybností preukázané, že obvinený  XXXXX v dôsledku svojej duševnej poruchy v čase spáchania skutku nevedel ovládať svoje konanie a ani nevedel rozpoznať nebezpečnosť svojho konania pre spoločnosť, pretože obe tieto zložky boli uňho úplne vymiznuté, bolo potrebné trestné stíhanie v zmysle § 215 ods.1 písm. e/ Trestného poriadku  zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka